Hengeluitstappie eindig tragies: ‘As ons net sy lyk kan kry’Hendro Schutte en sy vrou, Yolandie. Foto: Facebook “Ons wil net graag vrede kry, al is dit net sy oorskot. Ons weet nie hoe om nou aan te beweeg nie, ons kry almal baie swaar,” het Jaco Schutte (32), Hendro se broer, aan Maroela Media gesê. “Ons wil hom graag net ter ruste lê. Al was hy my jonger broer was hy eintlik meer soos ŉ ouboet vir my.” Schutte se broer en oom, Koos Venter (56), het Saterdag 11 Julie met ŉ boot in Barberspan visgevang. Volgens kapt. Paul Ramaloko, woordvoerder van die polisie, is daar alarm gemaak toe die mans nie later teruggekeer het nie. Die polisie is na die toneel ontbied en ŉ lyk is gevind. Die polisie het ŉ geregtelike doodsondersoek geopen. Volgens Schutte is sy oom se lyk Sondagoggend gevind waar dit by ŉ monding uitgespoel het. Daar is egter steeds geen teken van Hendro nie. Hendro is agt maande terug getroud. Volgens Schutte weet hulle glad nie wat gebeur het nie. Die boot waarmee hulle visgevang het, is Saterdagaand gevind, met net een punt wat bo die water uitgesteek het. Vriende en familie van Hendro het intussen ŉ geldinsamelingsprojek begin om die soektog uit te brei deur onder meer ŉ helikopter te huur om na Hendro te help soek. Enigiemand wat ŉ bydrae wil lewer, kan ŉ e-pos stuur aan Katie du Toit by [email protected].